**ПРЕЧИШЋЕН ТЕКСТ**

У складу чланом 44. став 5. Статута о изменама и допунама Статута, који је усвојила Скупштина на седници одржаној 21.12.2022. године, број: 41а/22, као и Одлуке о промени података број: 41/2022 од 21.12.2022. године,

**Председник Управног одбора/ заступник, Мирјана Марковић,** **потврђује пречишћен текст Статута,** закључно са изменама и допунама од 21.12.2022. године, који гласи:

**СТАТУТ**

**Удружења „ДОМАЋИ АПОТЕКАРИ - мрежа апотека“**

**Уводне одредбе**

**Члан 1.**

Удружење „ДОМАЋИ АПОТЕКАРИ - мрежа апотека“ (у даљем тексту: Удружење) јесте добровољна и невладина недобитна организација заснована на слободи удруживања више правних лица, односно физичких лица/предузетника који обављају здравствену делатност у области фармацеутске здравствене заштите, у складу са законом (у даљем тексту: апотеке чланице или члан Удружења).

Удружење се оснива на неодређено време.

Делатност Удружења је: Делатност струковних удружења (шифра делатности: 94.12).

Удружење има својство правног лица и уписано је у Регистар удружења који води Агенција за привредне регистре (у даљем тексту: Регистар), у складу са законом.

Удружење остварује активности у складу са законом, овим статутом и другим општим актима Удружења.

Удружење може организовати део удружења (секција, група, клуб, огранак, подружница и др.) који нема статус правног лица.

Удружење се може удруживати у савезе и у друге асоцијације у земљи и иностранству, у складу са законом којим се уређују удружења, када се седиште савеза налази на територији Републике Србије.

Удружење своју делатност остварује на територији Републике Србије

**Назив и седиште**

**Члан 2.**

Назив Удружења је: „ДОМАЋИ АПОТЕКАРИ - мрежа апотека“

Назив Удружења на страном/енглеском језику је: Network of domestic pharmacists.

Назив Удружења употребљава се у правном саобраћају у облику у коме је уписан у Регистар удружења који се води код Агенције за привредне регистре у складу са законом.

Удружење има седиште у Београду, на адреси: Милошев кладенац број 9в.

**Изглед и садржина печата**

Члан 3.

Удружење има печат који је у облику правоугаоника чиј су димензије: 4,7 цм са 1,8.цм.

У горњој половини исписан је назив/име Удружења: **ДОМАЋИ АПОТЕКАРИ**, а испод: **мрежа апотека**.

У другој половини исписана је адреса Удружења: **Београд**, а испод: **Милошев кладенац бр. 9в.**

Општим актом Удружења уређује се начин и поступак употребе печата, као и лица задужена за руковање, употребу и чување печата.

**Симболи визуелног идентитета Удружења**

**Члан 4.**

Удружење има свој знак, логотип и друге симболе, у складу са овим статутом.

Симболи визуелног идентитета Удружења не могу бити идентични симболима других удружења која су уписана или уредно пријављена за упис у регистар нити изазивати забуну о Удружењу, његовим циљевима или у погледу тога о каквој се врсти правног лица ради.

Симболи визуелног индентитета Удружења одштампани су уз овај статут и чине његов саставни део.

**Област остваривања циљева Удружења**

**Члан 5.**

Област остваривања циљева Удружења је: апотекарска делатност.

**Циљеви Удружења**

**Члан 6.**

Циљеви Удружења су:

- унапређивање положаја апотекарске делатности у здравственом систему Републике

Србије;

- заштита професионалних, стручних и пословних интереса апотека чланица;

- стварање услова за економично пословање апотека чланица под једнаким условима.

**Активности, односно послови Удружења**

**Члан 7.**

Ради остваривања својих циљева из члана 6. овог статута, Удружење обавља следеће активности, односно послове:

1) води евиденцију апотека чланица Удружења - Регистар, у складу са општим актом Удружења;

2) доноси Кодекс професионалне етике Удружења;

3) позиционирање апотекарске делатности у здравственом систему;

4) стварање услова за економично пословање апотека чланица Удружења под једнаким условима;

5) тржишни наступ Удружења у име и за рачун апотека чланица (преговарање и уговарање са веледрогеријама и произвођачима, односно носиоцима дозвола за промет, односно уписа у одговарајуће регистре, односно базе података, које воде надлежни државни органи/организације, о тржишним условима за промет лекова и медицинских средстава, као и других производа који се могу прометовати у апотекама (у даљем тексту: артикли) под једнаким условима за апотеке чланице Удружења;

6) израда, имплементација и одржавање јединственог софтверског програма за апотеке чланице Удружења који омогућава заједнички тржишни наступ апотека са јединственим шифрарником артикала (у даљем тексту: платформа за наручивање), у складу са општим актом Удружења;

7) промоција и унапређивање стандарда квалитета Добре апотекарске праксе (у даљем тексту: ДАП);

8) саветовање и професионални мониторинг у примени ДАП у апотекама чланицама, у складу са општим актом Удружења;

9) заступање циљева Удружења пред државним органима/организацијама, као и другим стручним/професионалним организацијама и удружењима у земљи и иностранству;

10) сарадња са факултетима здравствене струке, другим стручним/професионалним организацијама и удружењима;

11) давање информације пацијентима о доступности фармацеутске здравствене заштите, у циљу заштите њихових интереса, као и активности на промоцији здравих стилова живота, непосредно или путем електронске комуникације (телефармација);

12) достављање информација апотекама чланицама Удружења о свим битним питањима која могу утицати на рад чланица, о мерама које предузима Удружење, као и о остваривању циљева Удружења;

13) давање информација државним органима и организацијама, свим заинтересованим лицима, као и грађанима (односи са јавношћу) са циљем промоције Удружења;

14) дефинисање маркетинг стратегије и подршка у имплементацији исте за апотеке чланице Удружења, у складу са општим актом Удружења;

15) заступање интереса у утврђивању и спровођењу кадровске политике апотека чланица Удружења, као и професионална помоћ у обезбеђивању неопходног кадра;

16) додељивање признања Удружења: „Печат квалитета удружења „ДОМАЋИ АПОТЕКАРИ - мрежа апотека“, апотекама чланицама који испуњавају услове прописане општим актом Удружења, у складу са општим актом Удружења;

17) друге послове којима се остварује циљ Удружења, у складу са законом, Статутом и другим општим актима Удружења.

Послове из става 1. овог члана Удружење обавља у складу са законом, овим статутом и општим актима Удружења.

Над платформом за наручивање из става 1. тачка 6) овог члана, Удружење има искључиво право својине, а тиме и право располагања, док апотеке чланице имају право коришћења и то само за време за које су чланице Удружења.

Злоупотреба права коришћења над платформом за наручивање, односно повреда права својине Удружења, повлачи одговорност за накнаду штете апотеке чланице Удружења, у складу са овим статутом.

**Врсте чланова Удружења**

**Члан 8.**

Члан Удружења може бити:

1) стални члан и

2) придружени члан.

Услови, начин и поступак за стицање статуса сталног члана или придруженог члана, прописани су овим статутом.

Удружење има најмање 9 сталних чланова.

Стални члан Удружења има право да бира органе Удружења, да буде изабран у органе Удружења, као и да учествује у доношењу одлука органа Удружења, односно у свим активностима и пословима Удружења.

Придружени члан Удружења учествије у раду Удружења само по одређеним пројектима, односно одређеним активностима, по позиву, односно на основу одлуке Управног одбора Удружења и не може учествовати у избору и доношењу одлука органа Удружења или бити биран у органе Удружења.

Удружење води регистар сталних чланова, као и регистар придружених чланова (у даљем тексту: регистри).

Садржај, начин и поступак вођења регистара из става 5. овог члана, прописује Управни одбор.

**Стални члан Удружења**

**Члан 9.**

Стални члан Удружења може бити свако правно лице, односно физичко лице/предузетник који обавља апотекарску делатност у складу са законом којим се уређује здравствена заштита (у даљем тексту: апотека), а које испуњава услове из овог статута и које прихвата циљеве Удружења, као и Статут, односно друга општа акта Удружења.

Стални члан Удружења може бити свако лице из става 1. овог члана, које испуњава следеће услове:

а) да је основан и обавља апотекарску делатност као апотекарска установа, односно апотека основана као приватна пракса, у складу са законом којим се уређује здравствена заштита,

б) да је основан и послује капиталом у приватном власништву,

ц) од којих је најмање један од стварних власника апотеке чланице Удружења – држављанин Републике Србије са завршеним фарамцеутским факултетом, положеним стручним испитом, и који је уписан и именик који води одговарајућа комора здравствених радника у складу са законом,

д) да је надлежном пореском органу поднео најмање два редовна годишња финансијска извештаја, односно Биланс стања, Биланс успеха и Напомене уз финансијски извештај, у складу са законом;

е) да је добио писану препоруку за пријем у Удружење најмање од 9 сталних чланова Удружења, под условом да је својим радом и активностима у апотекарској делатности, дао значајан допринос квалитету пружања фармацеутске здравствене заштите, обезбеђивању континуиране снабдевености тржишта лековим и медицинским средствима под условима прописаним законом, заступању интереса апотекарске делатности пред надлежним органима и организацијама, као и поштовању правила и стандарда фармацеутске струке.

Изузетно од става 2. тачка ц) овог члана, одлуком већине чланова Управног одбора Удружења, апотека која не испуњава наведени услов, али испуњава услове из става 2. тач. а), б), д) и е) овог члана, може постати стални члан Удружења, под условом да је пре подношења захтева за чланство у Удружењу, својим радом и активностима у апотекарској делатности дала значајан допринос развоју апотекарске делатности, као и квалитету пружања фармацеутске здравствене заштите, обезбеђивању континуиране снабдевености тржишта лековим и медицинским средствима под условима прописаним законом, заступала интереса апотекарске делатности пред надлежним органима и организацијама, као и поштовању правила и стандарда фармацеутске струке и у обављању делатности поступала по принципима на којима се заснива Кодекс професионалне етике Удружења.

**Права и дужности сталног члана Удружења**

**Члан 10.**

Стални члан Удружења, има право да:

1. равноправно и са другим члановима остварује циљеве Удружења,

2. непосредно учествује у раду и одлучивању Скупштине, као и раду и одлучивању преко других органа Удружења,

3. бира и буде биран у органе Удружења,

4. буде потпуно и благовремено информисан о раду и активностима Удружења,

5. користи платформу за наручивање и под једнаким условима са другим члановима Удружења користи резултате заједничког тржишног наступа и погодности које је обезбедило Удружење,

6. користи стручну помоћ Удружења у постизању стандарда ДАП,

7. остварује и друга права која Удружење обезбеђује за сталне чланове.

Стални члан Удружења има дужност да:

1. активно и са највишим степеном професионалне етике остварује циљеве Удружења,

2. извршава одлуке органа Удружења,

3. чува имовину Удружења у складу са законом и поступањем доброг привредника, и користи имовину Удружења (покретну, непокретну, укључујући и интелектуалну својину), у складу са овим статутом, њеном сврхом, правилима и ограничењима које је поставило Удружење,

4. штити пословне тајне Удружења у складу са законом којим се уређује заштита пословне тајне, као и одредбама овог статута,

5. учествује у активностима Удружења, штити углед Удружења и обавља друге дужности које му повере органи Удружења,

6. имплементира и користи у свом пословању јединствени шифрарник артикала који је саставни део платформе за наручивање,

7. врши набавку артикала обухваћених јединственим шифрарником артикала које набавља посредством платформе за наручивање,

8. плаћа чланарину месечно у вредности 1% од промета који обави преко платформе за наручивање с тим да та обавеза може бити пренета на друго правно лице,

9. истакне лого и назив Удружења на видном месту ( ко-брандинг),

10. штити углед Удружења и поступа у складу са Кодексом професионалне етике Удружења;

11. обавља и друге послове за које га овласте, односно које му повере органи Удружења.

**Поступак учлањења сталног члана Удружења**

**Члан 11.**

Стални члан Удружења може постати лице које испуњава услове из члана 9. Статута и које поднесе захтев за учлањење (у даљем тексту: кандидат за сталног члана), који се даје у форми изјаве о приступању, односно учлањењу у Удружење.

Изглед и садржај изјаве о приступању прописује Управни одбор и објављује се на званичном wеб сајту Удружења.

Уз изјаву о приступању, кандидат за сталног члана, подноси писане доказе на основу којих се утврђује испуњеност услова из члана 9. Статута, а за податке који представљају јавно доступне податке, дужан је да да изјаву којом се упућује на извор тих података, које ће по службеној дужности проверити Управни одбор Удружења, односно лице које овласти Управни одбор.

Управни одбор одлучује и доноси одлуку о пријему кандидата за сталног члана, у чланство, односно приступање Удружењу, већином гласова чланова Управног одбора, и то квартално за све захтеве за учлањење/изјаве о приступању, које су поднете у току једног квартала.

Управни одбор одлуку из става 4. овог члана, доноси у последњој седмици тог квартала, а која се доставља кандидату за сталног члана у року од 15 дана од дана доношења одлуке.

На званичном wеб сајту Удружење објављује се дан када ће Управни одбор доносити одлуке о захтевима поднетим у том кварталу, с тим да се ова информација објављује 5 (пет) дана пре датума доношења одлуке, како би заинтересована лица имала сазнање да престаје могућност подношења захтева за пријем у чланство Удружења за тај квартал са даном објављивање ове информације.

Против одлуке Управног одбора из става 4. овог члана, није дозвољена жалба, и ова одлука је коначна у управном поступку. Против коначне одлуке, може се тужбом покренути управни спор у складу са законом.

Стални члан Удружења приступа Удружењу на неодређено време, а све до стицања услова за престанак својства сталног члана Удружења.

**Придружени члан Удружења**

**Члан 12.**

Придружени члан Удружења може бити апотека која је прихватила позив Управног одбора да учествује у раду Удружења на појединачно одређеном пројекту или одређеној активности, односно која је поднела захтев за пријем у Удружење као привремени члана Удружења за време трајања појединачно одређеног пројекта или других тачно одређеним активностима Удружења и остваривања циљева Удружења, а која није стални члан Удружења.

Изузетно од члана 1. овог члана, придружени члан Удружења може бити и друго лице за које Управни одбор процени да може допринети остваривању циљева Удружења и коме Управни одбор упути позив.

**Права и дужности придруженог члана удружења**

**Члан 13.**

Права придруженог члана Удружења су да:

1. учествује у тачно одређеном појединачном пројекту које спроводи Удружење, односно у одређеним активностима Удружења,

2. остварује циљеве и резултате таквог пројекта, односно активности у којима је учествовао,

3. оствари друга права по одлуци Управног одбора.

Дужности придруженог члана Удружења су да:

1. поступа у складу са одлуком Управног одбора о учествовању у одређеном пројекту или активностима Удружења, односно да поступа у границама одобреног пројекта односно активности,

2. поштује сва акта која су донели органи Удружења и да их примењује сходно свом учешћу на пројектима и активностима,

3. чува пословне тајне Удружења у складу са законом којим је уређена заштита пословне тајне,

4. испуни и друге дужности по одлуци Управног одбора у циљу реализације пројекта, односно активности у којима је укључен.

**Поступак учлањења придруженог члана Удружења**

**Члан 14.**

Управни одбор Удружења може јавно огласити позив или упутити појединачни позив, за спровођење одређеног пројекта, односно одређених активности Удружења у којима могу учествовати лица која нису стални чланови Удружења и која ће стећи статус придруженог члана Удружења у складу са одредбама овог статута.

Заинтересована лица која испуњавају услове из овог статута, подносе захтев за стицање својства придруженог члана Удружења на основу учествовање у појединачним пројектима или активностима, у складу са ставом 1. овог члана.

Управни одбор Удружења доноси одлуку већином чланова Управног одбора, о пријему лица из става 2. овог члана, као придруженог члана Удружења, у року од 30 дана од дана подношења захтева заинтересованих лица из става 2. овог члана.

Одлука Управног одбора из става 3. овог члана коначна је у управном поступку и против коначне одлуке, може се тужбом покренути управни спор у складу са законом.

**Иступање, односно престанак чланства**

**Члан 15.**

Стални члан Удружења може иступити из чланства давањем писане изјаве о иступању коју није дужан да образложи, а о којој се Управни одбор не изјашњава.

Придруженом члану Удружења престаје чланство у Удружењу, истеком рока на који се одређени пројекат спроводи, односно истеком рока у коме се одређене активности спроводе, као и на писани захтев придруженог члана да одустаје од даљег учешћа у реализацији одређеног пројекта, односно активности у којима је учествовао, о чему одлуку доноси Управни одбор без спровођења поступка гласања.

Чланство у Удружењу може престати и због непоштовања одредаба закона, одредаба овог статута, других општих аката Удружења, односно поступање члана у супротности са Кодексом професионалне етике Удружења.

Одлуку о престанку чланства у случају из става 3. овог члана, доноси Управног одбора већином гласова.

Сталном члану Удружења мора се омогућити да се изјасни о разлозима због којих је поднет предлог за доношење одлуке о престанку његовог чланства у Удружењу.

Одлука Управног одбора из става 4. овог члана, коначна је у управном поступку и против коначне одлуке може се тужбом покренути управни спор у складу са законом.

**Унутрашња организација**

**Члан 16.**

Органи Удружења су:

1) Скупштина,

2) Управни одбор и

3) Надзорни одбор.

Удружење може формирати/организовати и посебна стручна тела (комисије, радне групе, и др.) за постизање циљева Удружења у складу са овим статутом, а одлуку о томе доноси Скупштина, односно Управни одбор према надлежности наведених органа и послова која ће та стручна тела имати.

Функцију заступника Удружења врши Председник Управног одбора, а у његовом одсуству заменик Председника Управног одбора.

Удружење може имати и запослена лица.

На права, обавезе и одговорности запослених лица у Удружењу, као и на друга питања из радног односа, примењују се одредбе закона којим се уређује рад.

Управни одбор доноси општа акта у складу са законом којим се уређује рад, а којима ће се уредити питања од значаја за регулисање радних односа запослених лица у Удружењу.

Заступник Удружења у име Удружења као послодавца закључује уговор о раду са запосленим.

**Скупштина**

**Члан 17.**

Скупштину Удружења чине сви стални чланови.

Скупштином руководи и управља председник Скупштине, који се бира тајним гласањем из редова сталних чланова, већином гласова присутних чланова.

Мандат председника Скупштине траје 4 (четири) године и може бити поновно биран на ту функцију.

Мандат председника Скупштине може престати пре истека мандата, на основу писаног захтева, односно оставке председника о чему се Скупштина не изјашњава гласањем, већ се само на седници Скупштине констатује да је председник поднео оставку на ту функцију, као и изгласавањем неповерења, односно разрешењем председника Скупштине већином гласова присутних чланова на седници Скупштине.

Иницијативу за престанак мандата председника Скупштине пре истицања истог, може дати председник Управног одбора, већина чланова Управног одбора или 20 (двадесет) чланова Скупштине, са писаним образложењем разлога због којих се покреће иницијатива за престанак мандата, односно разрешење.

Скупштина може имати и заменика председника Скупштине који замењује председника у његовом одсуству, а може вршити и дужности које му је писаним путем пренео председник Скупштине. Мандат заменика председника траје 4 (четири) године, и он се бира и разрешава на исти начин који је прописан овим чланом за председник Скупштине.

По истеку мандата председника Скупштине, он наставља са радом до избора новог председника Скупштине, осим у случају када је председник дао оставку, односно када је разрешен или у другим случајевима када председник не може да обавља функцију, у ком случају седницом Скупштине може председавати заменик председника или члан Скупштине који се изабере јавним гласањем на почетку седнице, већином присутних чланова на седници.

Скупштина одлучује на седници која може бити непосредна или која се може организовати као електронске седнице посредством информационих технологија, а изузетно и као телефонска седница.

Скупштина се редовно састаје најмање једном годишње (редовно заседање Скупштине).

Редовну седницу Супштине сазива председник Скупштине, писаним обавештењем, које се може доставити и електронским путем, односно посредством информационих технологија, као и телефонским путем, о месту и времену одржавања Скупштине и предлогу дневног реда. Седницом Скупштине председава председник Скупштине, односно заменик председника, или лице које буде јавним гласањем изабрано на почетку седнице.

Ванредна седница Скупштине може се заказати на образложени предлог председника Скупштине, односно председника Управног одбора, као и на образложену иницијативу најмање једне трећине чланова Скупштине или једне трећине чланова Управног одбора. Иницијатива се подноси председнику Скупштине, односно заменику председника Скупштине, односно Управном одбору у писаном облику и у њој се морају навести питања/предлог дневног реда о чеми треба да расправља и одлучује Скупштина.

Ванредна седница Скупштине мора се одржати најкасније у року од 30 дана од дана подношења захтева за њено сазивање.

Уколико се ванредна седница не закаже у року из става 12. овог члана, ванредну седницу може заказати/сазвати заменик председника, односно једна трећина чланова Скупштине, писаним путем са образложеним разлозима за сазивање седнице на такав начин, као и са достављањем члановима Скупштине свих питања која ће се разматрати на ванредној седници, са предлогом дневног реда. Седницом која је заказана на овакав начин, председава заменик председника, односно члан Скупштине изабран јавним гласањем на почетку седнице, већином гласова присутних чланова, под условом да међу присутним члановима није председник, односно заменик председника Скупштине,

У погледу кворума и начина гласања на ванредној седници примењује се члан 18. ст. 2-4. овог статута.

Придружени чланови могу учествовати у раду Скупштине, на позив председника Скупштине, као посматрачи без права одлучивања.

Скупштина доноси пословник о раду.

**Надлежност Скупштине**

**Члан 18.**

Скупштина:

1) бира и разрешава председника, односно заменика председника Скупштине, од чланова Скупштине;

2) доноси годишњи план и програм рада Удружења;

3) усваја Статут, као и измене и допуне Статута;

4) усваја и друга општа акта Удружења, осим ако овим статутом није другачије уређено;

5) усваја Кодекс професионалне етике Удружења, као и друге опште акте Удружења;

6) бира и разрешава чланове Управног и Надзорног одбора;

7) разматра и усваја, најмање једном годишње, извештај Управног одбора и Надзорног одбора;

8) разматра и усваја финансијски план и извештај Удружења;

9) одлучује о статусним променама и престанку рада Удружења;

10) одлучује о удруживању у савезе и друге асоцијације у земљи и иностранству,

11) одлучује о стицању и располагању имовином Удружења;

12) доноси пословник о раду Скупштине;

13) одлучује о додели награде коју успоставља Удружење;

14) обавља и друге послове у складу са законом, овим статутом и другим општим актима Удружења.

Скупштина пуноправно одлучује ако је на седници присутно најмање 30% чланова Скупштине.

Скупштина одлучује већином гласова присутних чланова Скупштине.

За одлуку о измени и допуни Статута, статусним променама, неопходна је двотрећинска већина присутних чланова Скупштине.

Ако се ни после два покушаја да се одржи редовна или ванредна седница Скупштине на начин који је прописан чланом 17. овог статута, због недостатка кворума, на наредној седници Скупштине кворум чини број чланова Скупштине који је присутан на седници, а одлуке се доносе већином гласова од присутних чланова Скупштине.

**Управни одбор**

**Члан 19.**

Управни одбор је извршни орган Удружења, који се стара о спровођењу циљева Удружења који су утврђени овим статутом.

Управни одбор има 9 (девет) чланова, које бира и разрешава Скупштина из својих чланова.

Мандат чланова Управног одбора траје четири године и могу се поново бирати на исту функцију.

Управни одбор из реда својих чланова бира и разрешава председника и заменика председника чији мандат траје 4 (четири) године.

Председник Управног одбора заступа Удружење у правном промету и има права и дужности финансијског налогодавца.

Поред председника Управног одбора као статутарног заступника, Удружење може имати и више лица овлашћених за заступање, који се именују и разрешавају на основу одлуке Управног одбора.

Заступник Удружења из става 6. овог члана дужан је да се придржава овлашћења одређених овим статутом, као и одлуком о именовању коју је донео Управни одбор.

Заменик председника је овлашћен да, у одсуству председника Управног одбора, заступа Удружење и потписује сва финансијска и новчана документа у име Удружења.

Постоји могућност да се у посебним случајевима одржи телефонска седница Управног одбора, односно да се седница Управног одбора одржи електронским путем посредством информационих технологија.

Мандат председника, односно заменика председника Управног одбора може престати пре истека мандата, на основу писаног захтева, односно оставке о чему се Управни одбор не изјашњава гласањем, већ се само на седници Управног одбора констатује да је оставка поднета, као и изгласавањем неповерења, односно разрешењем већином гласова присутних чланова на седници Управног одбора.

Предлог за престанак мандата председника, односно заменика председника Управног одбора, пре истицања истог, може дати већина чланова Управног са писаним образложењем разлога због којих се подноси предлог за престанак мандата, односно разрешење. Председник Управног одбора може дати предлог за престанак мандата заменику председника пре истицања мандата, уз образложење свог предлога.

По истеку мандата председника Управног одбора, он наставља са радом до избора новог председника Управног одбора, осим у случају када је председник дао оставку, односно када је разрешен или у другим случајевима када председник не може да обавља функцију, у ком случају седницом Управног одбора председава заменик председника или члан Управног одбора који се изабере јавним гласањем на почетку седнице, већином присутних чланова на седници.

Управни одбор се редовно састаје најмање 4 (четири) пута годишње (редовна седница Управног одборакупштине), и то најкасније у последњој седмици текућег квартала.

Редовну седницу Управног одбора заказује председник, писаним обавештењем, које се може доставити и електронским путем, односно посредством информационих технологија, као и телефонским путем, о месту и времену одржавања седнице са предлогом дневног реда. Седницом Управног одбора председава председник, а може и заменик председника, или лице које буде јавним гласањем изабрано на почетку седнице.

Ванредна седница Управног одбора може се заказати на образложени предлог председника Управног одбора или заменика председника, односно председника Скупштине, као и на образложени предлог најмање једне трећине чланова Управног одбора или једне трећине чланова Скупштине. Образложени предлог се подноси председнику, односно заменику председника Управног одбора, у писаном облику са предлогом дневног реда о чеми треба да расправља и одлучује Управни одбор.

Ванредна седница Управног одбора мора се одржати најкасније у року од 15 дана од дана подношења захтева за њено сазивање.

Уколико се ванредна седница не закаже у року од 15 дана од дана подношења захтева за њено одржавање, ванредну седницу може заказати заменик председника, односно једна трећина чланова Управног одбора, писаним путем са образложеним разлозима за сазивање седнице на такав начин, као и са достављањем члановима Управног одбора свих питања која ће се разматрати на ванредној седници, са предлогом дневног реда. Седницом која је заказана на овакав начин, председава заменик председника, односно члан Управног одбора изабран јавним гласањем на почетку седнице, већином гласова присутних чланова.

У погледу кворума и начина гласања на ванредној седници примењује се члан 20. став 2. овог статута.

Придружени чланови могу учествовати у раду Управног одбора, на позив председника, односно заменика председника Управног одбора, као посматрачи без права одлучивања.

Управни одбор доноси пословник о раду.

**Надлежност Управног одбора**

**Члан 20.**

Управни одбор:

1) руководи радом Удружења између две седнице Скупштине и доноси одлуке ради остваривања циљева Удружења;

2) од својих чланова бира председника и подпредседника Управног одбора;

3) организује редовно обављање послова Удружења;

4) доноси одлука о пријему у чланство удружења, односно престанак чланства, у складу са овим статутом;

5) поверава одређене послове појединим члановима;

6) доноси финансијске одлуке;

7) одлучује о покретању поступка за измене и допуне Статута, као и других општих аката, сопственом иницијативом или на предлог најмање 30 (тридесет) чланова Удружења и припрема предлог измена и допуна, који подноси Скупштини на усвајање;

8) одлучује о покретању поступка за накнаду штете у складу са овим статутом;

9) доноси пословник о раду;

10) одлучује о питањима из радног односа запослених, у складу са овим статутом;

11) одлучује о другим питањима у складу са овим статутом, као и за која нису, законом или овим статутом, овлашћени други органи Удружења.

Управни одбор пуноважно одлучује ако је присутна најмање 7 (седам) чланова, а одлуке доноси већином гласова присутних чланова.

Ако се ни после два покушаја да се одржи редовна или ванредна седница Управног одбора на начин који је прописан чланом 19. овог статута, због недостатка кворума, на наредној седници Управног одбора кворум чини број чланова Управног одбора који је присутан на седници, а одлуке се доносе већином гласова од присутних чланова Управног одбора.

**Надзорни одбор**

**Члан 21.**

Надзорни одбор врши надзор и контролише финансијско пословање Удружења, а о уоченим неправилностима, без одлагања, обавештава Управни одбор.

Надзорни одбор има три члана које бира Скупштина. Мандат чланова надзорног одбора траје четири године и могу бити поново бирани.

Надзорни одбор подноси извештај најмање једном годишње на седници Скупштине, а на захтев Управног одбора извештај подноси по потреби.

Надзорни одбор одлучује ако су присутни сви чланови, а одлуке доноси већином чланова.

Надзорни одбор доноси пословник о раду.

**Ништавост одлуке органа удружења**

**Члан 22.**

Сваки члан Удружења може покренути поступак пред надлежним основним судом за утврђивање ништавости општег акта удружења који је донет супротно Статуту или другом општем акту Удружења, односно за утврђивање ништавости појединачног акта Удружења који је донет супротно закону, Статуту или другом општем акту Удружења, у року од петнаест дана од дана сазнања за акт, а најкасније у року од шест месеци од дана доношења акта.

Утврђивањем ништавости акта из става 1. овог члана не дира се у права стечена од стране трећих савесних лица.

Поступак за утврђивање ништавости акта из става 1. овог члана води се према одредбама закона којим се уређује парнични поступак.

**Одговорност за штету**

**Члан 23.**

Чланови органа Удружења одговарају солидарно за штету коју својом одлуком проузрокују Удружењу, ако је та одлука донета грубом непажњом или с намером да се штета проузрокује, осим ако су у поступку доношења одлуке издвојили своје мишљење у записник.

Поступак за накнаду штете покреће се на основу одлуке Управног одбора. Одлуком се може одредити посебни заступник удружења за поступак за накнаду штете.

Одредбе овог члана сходно се примењују и на радње заступника удружења.

**Остваривање јавности рада**

**Члан 24.**

Рад Удружења је јаван.

Управни одбор се стара о редовном обавештавању чланства и јавности о раду и активностима Удружења, непосредно или путем интерних публикација, односно путем саопштења за јавност, или на други примерени начин.

Годишњи обрачуни и извештаји о активности удружења подносе се члановима на седници Скупштине.

**Начин стицања имовине Удружења**

**Члан 25.**

Удружење може стицати имовину од чланарине, добровољних прилога, донација и поклона (у новцу или натури), финансијских субвенција, оставина, камата на улоге, закупнине, дивиденди и на други законом дозвољени начин.

Физичка и правна лица која дају прилоге и поклоне Удружењу могу бити ослобођена одговарајућих пореских обавеза у складу са законом којим се уводи одговарајући јавни приход.

Члан који иступи из Удружења, односно коме престане својство члана Удружења, нема право на имовину, односно део имовине Удружења (материјалну, нематеријалну, укључујући и интелектуалну својину), коју је Удружење стекло у складу са законом и овим статутом.

**Активности удружења што укључује и обављање привредне делатности**

**Члан 26.**

Удружење може да врши оне активности којима се остварују циљеви утврђени овим статутом, односно може да обавља послове утврђене овим статутом.

Поред послова из става 1. овог члана Удружење може непосредно да обавља и привредну или другу делатност којом се стиче добит у складу са законом којим се уређује класификација делатности, под следећим условима:

1) да је делатност у вези са циљевима Удружења утврђеним овим статутом;

2) да је делатност у вези реализације послова предвиђених овим статутом;

3) да је делатност мањег обима, односно да се делатност обавља у обиму потребном за остваривање циљева Удружења.

Удружење обавља делатност у складу са ставом 2. овог члана која се односи на послове из области – стручне, научне, иновативне и техничке делатности (специјализоване стручне, научне, иновативне и техничке делатности), и то: **Консултантске активности у вези с пословањем и осталим управљањем** – **шифра 70.22**., у складу са Уредбом о класифукацији делатности (Сл. гласник РС бр. 54/10).

Делатност из става 3. овог члана уписује се у Регистар и обавља се у складу са прописима којима је уређена област у коју спадају активности које се обављају.

Удружење може отпочети са непосредним обављањем делатности из става 3. овог члана тек након уписа делатности у Регистар.

Послови које Удружење закључи супротно овом члану правно су ваљани, осим ако је треће лице знало или је морало знати за прекорачење.

Удружење нема право да остварену добит од привредне или друге делатности расподељује својим оснивачима, члановима, члановима органа Удружења, запосленима или са њима повезаним лицима.

Под повезаним лицима сматрају се лица која су као таква утврђена законом којим се уређују привредна друштва.

**Средства за реализовање програма од јавног интереса**

**Члан 27.**

Удружење може стицати средства за подстицање програма или недостајућег дела средстава за финансирање програма (у даљем тексту: програм) које реализују Удружења, а који су од јавног интереса и која се обезбеђују у буџету Републике Србије.

Удружење може са Владом, односно министарством надлежним за област у којој се остварују основни циљеви Удружења и које додељује средства из става 1. овог члана на основу спроведеног јавног конкурса, закључити уговоре о реализовању одобрених програма.

Влада уређује ближе критеријуме, услове, обим, начин, поступак доделе, као и начин и поступак враћања средстава из става 1. овог члана, уколико се утврди да Удружење добијена средства не користи за реализовање одобрених програма.

Одредбе ст. 1-3. овог члана сходно се примењују и на средства која се Удружењу додељују из буџета аутономне покрајине и јединица локалне самоуправе.

Ако Удружење оствари средства из буџета Републике, односно аутономне покрајине, односно јединице локалне самоуправе за реализовање програма од јавног интереса, дужно је да најмање једанпут годишње учине доступним јавности извештај о свом раду и о обиму и начину стицања и коришћења средстава, као и да тај извештај достави даваоцу средстава.

Удружење је обавезно да остварена средства у складу са овим чланом користи искључиво за реализовање одобрених програма.

**Пословне књиге и финансијски извештаји**

**Члан 28.**

Удружење води пословне књиге, сачињава финансијске извештаје и подлеже вршењу ревизије финансијских извештаја, у складу са прописима о рачуноводству и ревизији.

Годишњи обрачуни и извештаји о активности удружења подносе се члановима Удружења на начин утврђен овим статутом.

**Одговорност за обавезе удружења**

**Члан 29.**

За своје обавезе Удружење одговара целокупном својом имовином.

Чланови Удружења и органа Удружења могу лично одговарати за обавезе Удружења, ако поступају са имовином удружења као да је у питању њихова имовина или злоупотребе Удружење као форму за незаконите или преварне сврхе.

**Коришћење имовине Удружења**

**Члан 30.**

Имовина Удружења може да се користи једино за остваривање његових статутарних циљева.

Имовина Удружења не може се делити његовим члановима, оснивачима, члановима органа удружења, запосленима или са њима повезаним лицима.

Повезаним лицима сматрају се лица која су као таква утврђена у погледу забране расподеле добити Удружења.

Одредбе ст. 1. и 2. овог члана не односе се на давање пригодних примерених награда и накнада оправданих трошкова насталих остваривањем статутарних циљева Удружења (нпр. путни трошкови, дневнице, трошкови преноћишта, едукација и усавршавање запослених код чланица Удружења, помоћ чланицама у постизању стандарда ДАП, стипендирање студената фармацеутског факултета, обезбеђивања стручне помоћи члановима удружења, развој заједничког информационог система чланица Удружења, осигурање чланица Удружења од штета, добровољно социјално осигурање запослених код чланица удружења и сл. уколико Удружење обезбеди довољна финансијска средства у остваривању својих циљева, односно обављању активности, односно у складу са чланом 26. овог статута), уговорене теретне обавезе и исплату зарада и других права запослених у складу са законом.

Располагање имовином Удружења супротно одредбама закона којим се уређују удружења, ништаво је.

**Престанак рада Удружења**

**Члан 31.**

Брисањем из Регистра Удружење губи статус правног лица.

Брисање из Регистра врши се само ако:

1) се број чланова смањи испод броја оснивача потребног за оснивање, а Скупштина не донесе одлуку о пријему нових чланова у року од 30 дана;

2) Скупштина донесе одлуку о престанку услова за остваривање циљева Удружења, односно о престанку рада Удружења;

3) је извршена статусна промена која, у складу са законом којим се уређују удружења, има за последицу престанак рада Удружења;

4) се утврди да Удружење не обавља активности/послове на остваривању статутарних циљева, односно да није организовано у складу са овим статутом дуже од две године непрекидно или ако је протекло двоструко више времена од времена утврђеног статутом за одржавање седнице скупштине, а она није одржана;

5) је Удружењу забрањен рад;

6) стечајем.

Свако може обавестити Регистратора у АПР о постојању разлога за брисање Удружења из Регистра утврђених ставом 2. тачка 4) овог члана.

Регистратор решењем утврђује чињенице из става 2. тачка 4) овог члана.

У случајевима из става 2. тач. 1), 2), 4) и 5) овог члана брисање из Регистра врши се након спроведеног поступка ликвидације Удружења, ако законом није другачије одређено. О спровођењу поступка ликвидације у Регистар се уписује забелешка

**Поступање са имовином удружења у случају престанка удружења**

**Члан 32.**

У случају престанка рада Удружења, имовина Удружења пренеће се на домаће недобитно правно лице које је основано ради остваривања истих или сличних циљева које је имало удружење.

Одлуком Скупштине о престанку рада Удружења, донеће се и одлука о примаоцу имовине Удружења из става 1. овог члана.

Ако се у тренутку престанка Удружења не може поступити на начин одређен у ст. 1. и 2. овог члана за расподелу имовине, или ако Удружење престаје на основу одлуке о забрани рада, након спроведеног поступка ликвидације, имовина Удружења постаје имовина Републике Србије, с тим што право коришћења припада јединици локалне самоуправе на чијој је територији било седиште Удружења.

**Статусне промене Удружења**

**Члан 33.**

Статусна промена је промена правног положаја Удружења извршена на основу одлуке Скупштине у складу са законом којим се уређују удружења, као и овим статутом.

Статусне промене су:

- припајање,

- спајање и

- подела Удружења.

**Припајање удружења**

**Члан 34.**

Припајање је пренос целе имовине удружења (припојеник) на друго удружење (припојилац), на основу уговора о припајању.

Скупштина може донети одлуку да се Удружење припоји другом удружењу или да се друго удружење припоји Удружењу.

Уговор о припајању садржи називе и седишта удружења, одредбе о преносу имовине удружења које се припаја (тачан опис права и обавеза која се преносе, при чему је дозвољено упућивање на посебне исправе) и права чланова припојеног удружења.

Припајање се уписује у Регистар.

Уписом припајања у Регистар престаје да постоји припојено удружење, а удружење припојилац наставља са радом под називом под којим је уписано у Регистар.

На упис припајања сходно се примењују одредбе закона којим се уређују удружења.

**Спајање удружења**

**Члан 35.**

Спајање је оснивање новог удружења на које прелази целокупна имовина два или више удружења која се спајају.

Скупштина може донети одлуку да се Удружење споји са целокупном имовином једног или више удружења, односно да се на тај начин оснује ново удружење.

На поступак спајања удружења примењују одредбе закона којима се уређују удружења, а које се односе на припајање удружења.

Спајањем престају да постоје удружења која су се спојила, а новонастало удружење сматра се новим удружењем на које се сходно примењују одредбе закона којима се уређују удружења, а којима се уређује оснивање удружења.

**Подела удружења**

**Члан 36.**

Удружење се може поделити на два или више удружења.

Одлуку о подели Удружења доноси Скупштина.

Одлука о подели Удружења има правно дејство оснивачког акта.

На поступак поделе сходно се примењују одредбе закона којима се уређују удружења, а које се односе на припајање удружења.

Поделом Удружење престаје да постоји, а на поступак уписа новонасталих удружења примењују се одредбе закона којима се уређују удружења, а које се односе на оснивање удружења.

Удружења настала поделом одговарају солидарно за обавезе Удружења које су настале, односно доспеле пре поделе.

Удружења настала поделом уписују се у Регистар после разграничења средстава, права и обавеза (деобни биланс).

**Пословна тајна**

**Члан 37.**

Сви подаци који се односе на пословање Удружења на основу чега се остварују приходи Удружења као и приходи апотека чланица који су остварени на основу активности спроведених од стране Удружења у складу са овим статутом, подаци о пословима из члана 7. став 1. тач. 4), 5), и 6) овог статута, као и подаци које Управни одбор утврди - представљају пословну тајну Удружења, и морају се од стране чланова Удружења, чланова органа Удружења, као и запослених у Удружењу, штитити, односно са тим подацима се мора поступати/руковати на начин који забрањује њихово преношење неовлашћеним лицима, односно обелодањивање било ком трећем лицу, у складу са законом којим се уређује заштита пословне тајне.

Због штете коју је претрпело Удружење, односно било која апотека чланица Удружења, Управни одбор Удружења, може покренути поступак накнаде штете од лица/члана удружења, које је повредило обавезу заштите и чувања пословне тајне из става 1. овог члана, на тај начин што ће утврдити чињеницу повреде пословне тајне, образложити доказе и одредити износ накнаде штете који ће чланица удружења која је поступила у супротности са овим чланом статута, односно у супротности са законом, надокнадити Удружењу, односно одређеној апотеци чланици Удружења.

Износ накнаде штете из става 2. овог члана, утврђује се као стварна штета и измакла добит, а уколико се на тај начин не може утврдити износ штете, накнада штете ће се одредити у износу од најмање 10 просечних зарада у привреди у Републици Србији по последњем објављеном податку републичког органа надлежног за послове статистике.

**Забрана конкуренције**

**Члан 38.**

Апотека чланица која је иступила из Удружења или којој је престало чланство у Удружењу под условима прописаним овим статутом, односно под условима прописаним законом, трајно губи право на коришћење платформе за наручивање са јединственим шифарником артикала, и дужна је да стави на располагање стручним лицима Удружења све приступне шифре, односно алате и друга средства информационих технологија, како би јој се укинуо приступ и коришћење наведене платформе над којом Удружење има право својине.

Забрањено је да апотека из става 1. овог члана, пренесе, односно уступи на коришћење било ком трећем неовлашћеном лицу било које податке о платформи за наручивање асортимана апотека, приступним шифрама, односно податке о алатима којима би неовлашћена лица могла да себи или другима омогућити приступ наведеној платформи.

Повреда забране конкуренције од стране апотеке која је иступила или којој је престало чланство у Удружењу, у складу са овим чланом, повлачи одговорност исте за накнаду штете Удружењу у исносу од најмање 20 просечних зарада у привреди у Републици Србији по последњем објављеном податку републичког органа надлежног за послове статистике.

**Признања Удружења**

**Члан 39.**

Удружење организује доделу признање за апотеке чланице Удружења које спроводе и афирмишу циљева Удружења, као и које примењују и афирмишу ДАП и највише стандарде у обављању апотекарске делатности.

Признање из става 1. овог члана, додељује се под називом: „Печат квалитета Удружења „ДОМАЋИ АПОТЕКАРИ - мрежа апотека“, у складу са овим чланом.

Удружење може организовати и друге врсте признања Удружена како за чланове Удружења, тако и за трећа лица која својим радом и активностима доприносе остваривању, унапређивању и промоцији циљева Удружења.

Скупштина Удружења доноси општи акт којима се уређују услови, начин и поступак, као и изглед и врста награде за наведено признање Удружења.

Признање Удружења из овог члана може бити у виду нематеријалног и материјалног давања из средстава Удружења.

**Сукоб интереса**

**Члан 40.**

Члан органа Удружења дужан је да интерес Удружења, као и интерес чланова Удружења, не подреди свом приватном интересу и приватном интересу члана породице или повезаних лица, као и да се придржава закона и одредаба овог статута којима се уређују његова права и обавезе, као и да својим активностима, начином рада и обављањем овлашћења одржава поверење чланова Удружења и трећих лица уз савесно и одговорно обављање фзункције у органу Удружења.

**Право прече куповине**

Члан 41.

Ако члан Удружења одлучи да прода један или више огранака/апотека у свом саставу, односно апотекарску установу у целини (у даљем тексту: апотека), остали чланови Удружења имају право прече куповине апотеке која је предмет продаје трећим лицима.

Члан Удружења је дужан да пре продаје апотеке трећем лицу, понуди свим члановима Удружења да купе апотеку коју намерава да прода.

Понуда за продају се даје преко Управног одбора Удружења, за све чланове Удружења, у писаном облику и мора да садржи најмање следеће податке: подаци о валаснику апотеке која се продаје, подаци о апотеци која се продаје, услове продаје, као и цену продаје, рок за достављање/изјашњавање о прихватању понуде, адресу на коју чланови Удружења дају изјаву о прихватању понуде, рок за закључивање и оверу уговора о купопродаји, и друге битне елменте за реализацију купопродајног уговора.

Понуда која не садржи све елементе из става 3. овог члана, сматраће се као да није ни учињена и представља повреду права прече куповине са свим правним последицама исте, укључујући и право судске заштите.

Управни одбор коме је понуда за пречу куповину послата/предата, хитно и без одлагања, електронским путем доставља понуду свим члановима Удружења (дан достављања понуде члановима мора бити исти).

Члан Удружења који користе право прече куповине апотеке, обавезан је да у писаној форми обавести члана -продавца, о прихватању понуде, у року од 30 дана од дана пријема понуде.

Ако два или више чланова прихвати понуду, сматраће се да је понуду прихватио онај члан која је електронским путем први послао прихват понуде (мерено у данима/сатима/минутима/секундима) члану- продавцу.

Ако постоји више чланова Удружења који су прихватили понуду, од којих неки накнадно одбију или пропусте, из разлога за које није одговоран продавац апотеке, да приступе закључењу и овери уговора о купопродаји у року који је у понуди наведен, члан- продавац закључује уговор о купопродаји са чланом Удружења који је први приступио закључењу и овери уговора.

Ако нико од чланова Удружеља који су прихватили понуду не приступи закључењу и овери уговора о купопродаји у року који је наведен у понуди из става 3. овог члана, из разлога за које није одговоран продавац, чланица-продавац може продати апотеку трећем лицу под условима који не могу бити повољнији за то лице од услова из понуде из става 3. овог члана.

Ако ни један члан Удружења који има право прече куповине не искористи то право у складу са одредбама овог члана, продавац може у року од 90 дана од дана истека рока за прихват понуде, закључити уговор о продаји апотеке са трећим лицем, под условима који не могу бити повољнији од услова из понуде која је достављена другим члановимаУдружења.

Ако се апотека продаје путем јавног прикупљања понуда, лицитације или сличног поступка (јавна продаја), члан Удружења који жели да користи право прече куповине то право може остварити само у том поступку.

**Решавање спорова између Удружења и чланова, као и између чланова**

**Члан 42.**

Могући спорови између Удружења и чланова, као и између чланова Удружења, решаваће се мирним путем и договором у духу добрих привредника.

Управни одбор ће организовати Комисију за посредовање у мирном решавању спорова између чланова Удружења, у циљу објективног сагледавања проблема, утврђивања чињеница и предлагања могућег решења спора мирним путем.

У случају спора између Удружења и једног или више чланова удружења, Управни одбор ће организовати Комисију за посредовање у мирном решавању спора, у циљу објективног сагледавања проблема, утврђивања чињеница и предлагања могућег решења спора мирним путем.

Уколико се спор не реши мирним путем, могуће је покренути поступак пред надлежним судом према седишту Удружења, односно седишту члана.

**Остале одредбе**

**Члан 43.**

На поступак уписа у Регистар, забрану рада Удружења, поступак ликвидације Удружења, стечаја Удружења, као и на друга питања која нису уређена овим статутом, примењују се одредбе закона којима се уређују удружења.

На начин и поступак, као и друга питања од значаја за спровођење поступка одлучивања пред органима Удружења, примењују се одредбе закона којим се уређује управни поступак, ако овим статутом није другачије прописано.

Удружење је дужно да поступа у складу и са другим важећим прописима Републике Србије.

**Прелазне одредбе**

**Члан 44.**

Чланови Удружења приватних апотекара „СПАС“ који су до дана ступања на снагу овог статута, поднели приступницу/изјаву о приступању том удружењу, односно који су чланови тог удружења на дан доношења и ступања на снагу овог статута, стичу статус сталног члана Удружења у складу са одредбама овог статута и уписују се у Регистар сталних чланова Удружења, без спровођења поступка учлањења у складу са овим статутом.

Удружење ће започети вођење одговарајућих регистара у року који не може бити дужи од 60 дана од дана уписа Удружења у АПР.

Удружење ће донети општа акта у складу са овим статутом у року до 6 месеци од дана уписа Удружења у АПР.

Даном доношења овог статута, престаје да важи Статут Удружења приватних апотекара „СПАС“ од 11.12.2019. године, који је регистрован у АПР дана 30.01.2020. под бројем: БУ-783/2020 (пречишћен текст).

Председник Управног одбора/заступник сачинио је пречишћен текст Статута и исти уз осталу потребну документацију подноси се АПР у поступку регистрације промене података у складу са законом.

**Завршна одредба**

**Члан 45.**

Овај статут ступа на снагу даном његовог усвајања на седници Скупштине Удружења.“

Број:............................... **За Скупштину Удружења**

Александра Димитријевић Салом, председавајућа

**ПРЕЧИШЋЕН ТЕКСТ**

**ПОТВРЂУЈЕ:**

Мирјана Марковић, председник Управног одбора/заступник